PATVIRTINTA

Marijampolės „Šaltinio“ progimnazijos

direktoriaus 2024 m. gruodžio d.

įsakymu Nr. V- (1.3.E)

**MARIJAMPOLĖS ,,ŠALTINIO“ PROGIMNAZIJOS**

**DARBUOTOJŲ VEIKSMŲ, MOKINIUI SUSIRGUS AR PATYRUS TRAUMĄ PROGIMNAZIJOJE IR MOKINIO TĖVŲ (GLOBĖJŲ, RŪPINTOJŲ) INFORMAVIMO APIE PROGIMNAZIJOJE PATIRTĄ TRAUMĄ AR ŪMŲ SVEIKATOS SUTRIKIMĄ**

**TVARKA**

**I SKYRIUS**

**BENDROSIOS NUOSTATOS**

1. Marijampolės ,,Šaltinio“ progimnazija (toliau – Progimnazija) vadovaujasi ,,Darbuotojų veiksmų mokiniui susirgus ar patyrus traumą ir mokinio tėvų (globėjų, rūpintojų) informavimo apie Progimnazijoje patirtą traumą ar ūmų sveikatos sutrikimą tvarka“ (toliau – Tvarka), kuri reglamentuoja Progimnazijos darbuotojų veiksmus mokiniui susirgus ar patyrus traumą Progimnazijoje.
2. Tvarkos tikslas – užtikrinti darbuotojų veiksmus mokiniui staiga susirgus ar patyrus traumą Progimnazijoje ir apie tai informuoti mokinio tėvus (globėjus, rūpintojus).
3. Tvarkoje naudojamos sąvokos ir apibrėžimai:
   1. **Mokinys** – asmuo, kuris mokosi.
   2. **Tėvai (globėjai, rūpintojai)** – mokinio atstovai pagal įstatymą, t. y. vaiko tėvai, vaiką įvaikinus – įtėviai, nustačius globą ar rūpybą – globėjai ar rūpintojai, įstatymų nustatytais atvejais – valstybinė vaiko teisių apsaugos institucija.
   3. **Progimnazijos darbuotojas** – Progimnazijoje dirbantys pedagogai, administracijos bei kiti darbuotojai.
   4. **Trauma –** audinių arba organų sužalojimas, sukeltas išorinio faktoriaus. Trauma pagal žalojantį faktorių būna mechaninė (pvz., sužeidimas autoavarijoje), terminė (pvz., nušalimas), cheminė (pvz., apsinuodijimas šarmais), elektros (sužalojimas elektros srove), psichinė (pvz., po sunkių išgyvenimų). Trauma gali būti uždara, kai nepažeidžiamas odos ir gleivinės vientisumas, ir atvira (žaizda).
   5. **Ūmus sveikatos sutrikimas** – sveikatos būklės pablogėjimas, kuris pasireiškia karščiavimu, dusuliu, skausmu, viduriavimu, vėmimu, neaiškios kilmės bėrimais ar kitais požymiais.
4. Tvarka parengta, vadovaujantis:
   1. Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ĮSAK-2680 „Dėl Visuomenės sveikatos priežiūros mokykloje tvarkos aprašo patvirtinimo“.
   2. Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“.
   3. Lietuvos Respublikos sveikatos apsaugos ministro 2011 m. rugsėjo 10 d. įsakymu Nr. V-773 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“.
   4. Sveikatos mokymo ir ligų prevencijos centro ir MB „Audito projektai“ parengtomis metodinėmis rekomendacijomis „Sveikatos priežiūrą mokyklose vykdančių visuomenės sveikatos specialistų funkcijų, vykdomų pagal visuomenės sveikatos priežiūros mokykloje tvarkos aprašą, metodinės rekomendacijos“ (2020).
   5. Lietuvos Respublikos sveikatos apsaugos ministro 2002 m. birželio 13 d. įsakymu Nr. 278 „Dėl Pavojingų ir ypač pavojingų užkrečiamųjų ligų, dėl kurių ligoniai, asmenys, įtariami, kad serga pavojingomis ar ypač pavojingomis užkrečiamosiomis ligomis, asmenys, turėję sąlytį, ar šių ligų sukėlėjų nešiotojai turi būti hospitalizuojami, izoliuojami, tiriami ir (ar) gydomi privalomai, sąrašo patvirtinimo“.
   6. Lietuvos Respublikos sveikatos apsaugos ministro 2005 m. gruodžio 5 d. įsakymu Nr. V-946 „Dėl Užkrečiamųjų ligų židinių privalomojo aplinkos kenksmingumo pašalinimo tvarkos aprašo patvirtinimo“.
   7. 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).
   8. Lietuvos Respublikos švietimo, mokslo ir sporto ministro 2024 m. spalio 10 d. įsakymu Nr. V-1135 „Dėl mokinių, išskyrus besimokančius pagal aukštojo mokslo programas, nelaimingų atsitikimų tyrimo tvarkos aprašo patvirtinimo“.

**II SKYRIUS**

**PROGIMNAZIJOS DARBUOTOJŲ VEIKSMAI MOKINIUI SUSIRGUS AR**

**PATYRUS TRAUMĄ PROGIMNAZIJOJE**

1. Mokiniui susirgus Progimnazijoje:
   1. Klasės auklėtojas ar kitas pedagogas, kurio ugdomosios veiklos metu mokiniui pasireiškė ūmaus sveikatos būklės sutrikimo požymiai, nedelsdamas tokį mokinį nusiunčia ar palydi iki sveikatos priežiūros kabineto, visuomenės sveikatos specialisto, vykdančio sveikatos priežiūrą progimnazijoje (toliau – VSS), konsultacijai arba, jei mokinys dėl sveikatos būklės negali eiti, informuoja VSS atvykti į grupę/klasę ar kitą patalpą, kurioje yra sergantysis. Jei VSS Progimnazijoje nėra, mokinio sveikatos būklę įvertina klasės auklėtojas ar kitas pedagogas, kurio ugdomojoje veikloje dalyvauja toks mokinys.
   2. Sveikatos būklės įvertinimo metu vertinama, ar mokinys gali toliau dalyvauti kasdieninėje grupės/klasės veikloje.
   3. Jeigu manoma, kad mokinys negali toliau dalyvauti kasdieninėje grupės/klasės veikloje, sveikatos būklės įvertinimą atlikęs darbuotojas informuoja mokinio tėvus (globėjus, rūpintojus) telefonu apie mokinio sveikatos būklę, taip pat:
      1. kviečia tėvus atvykti pasiimti mokinį. Pradinio ir pagrindinio ir ugdymo mokinys gali būti išleidžiamas į namus, gavus tėvų (globėjų, rūpintojų) sutikimą;
      2. rekomenduoja tėvams, esant poreikiui, susisiekti su mokinio gydytoju diagnozės nustatymui ir gydymo paskyrimui;
      3. informuoja tėvus, kad į Progimnaziją mokinys gali sugrįžti tik visiškai pasveikęs.
   4. VSS ar pedagogas, atlikęs mokinio sveikatos būklės įvertinimą ir nustatęs, kad jis negali toliau dalyvauti ugdomojoje veikloje, papildomai apie tai informuoja mokinio klasės auklėtoją.
   5. Mokiniui suteikiama galimybė laukti tėvų (globėjų, rūpintojų) sveikatos priežiūros kabinete, grupės patalpoje arba kitoje saugioje patalpoje su pedagogo ar kito specialisto priežiūra.
   6. Jei kyla įtarimų, kad mokinys serga pavojinga ar ypač pavojinga užkrečiamąja liga, jis atskiriamas nuo kitų mokinių ir stebimas iki atvyks tėvai (globėjai, rūpintojai).
   7. Esant būtinybei, teikiama pirmoji pagalba pagal Progimnazijoje patvirtintą Pirmosios pagalbos organizavimo tvarką.
   8. Gavus Nacionalinio visuomenės sveikatos centro informaciją apie patvirtintą pavojingos ar ypač pavojingos užkrečiamosios ligos atvejį ar protrūkį, nedelsiant apie tai informuojamas Progimnazijos direktorius ar jo įgaliotas atstovas, kuris organizuoja patalpų valymą, vėdinimą ir dezinfekciją pagal specialistų, vykdančių užkrečiamųjų ligų epidemiologinę priežiūrą ir kontrolę, nurodymus.
2. Mokiniui patyrus traumą Progimnazijoje:
   1. Esant būtinybei, mokinys paguldomas jo buvimo vietoje, skubiai kviečiamas VSS. Jei VSS tuo metu nėra, pirmąją pagalbą teikia arčiausiai esantis Progimnazijos darbuotojas, privalantis suteikti pirmąją pagalbą teisės aktų numatyta tvarka.
   2. Pirmoji pagalba teikiama pagal Progimnazijos Pirmosios pagalbos organizavimo tvarką.
   3. Jei reikia skubiosios medicinos pagalbos, teikiantis pirmąją pagalbą darbuotojas arba įvykio vietoje esantys kiti darbuotojai nedelsdami kviečia greitąją medicinos pagalbą (toliau – GMP) telefonu 112.
   4. Jei dėl patirtos traumos mokinys negali toliau dalyvauti grupės/klasės veikloje ir (ar) vežamas į asmens sveikatos priežiūros įstaigą (toliau – ASPĮ), apie įvykį telefonu informuojami mokinio tėvai (globėjai, rūpintojai), Progimnazijos direktorius ar jo įgaliotas atstovas.
   5. Atliekamas traumos, prilyginamos nelaimingam atsitikimui, ištyrimas pagal teisės aktus, reglamentuojančius nelaimingų atsitikimų ištyrimą.
3. Jeigu GMP susirgusį ar patyrusį traumą mokinį veža į ASPĮ dar neatvykus tėvams (globėjams, rūpintojams), jį lydi Progimnazijos direktoriaus ar jo įgalioto atstovo paskirtas darbuotojas ir lieka su nukentėjusiuoju, kol atvyks tėvai (globėjai, rūpintojai) arba jų įgaliotas asmuo.
4. Apie kiekvieną atvejį, kada mokinys negali tęsti ugdymo proceso, situaciją vertinantis VSS arba Progimnazijos darbuotojas sprendžia individuliai. Orientaciniai atvejai:
   1. mokiniui nustatomi pavojingų ar ypač pavojingų užkrečiamųjų ligų ar kitų ūmių sveikatos sutrikimų požymių (karščiuoja, dūsta, skundžiasi skausmu, viduriuoja, vemia, turi nežinomos kilmės bėrimo elementų ir kt.), traumų atvejais;
   2. mokinio liga riboja jo dalyvavimą grupės / klasės veikloje;
   3. mokinio būklė reikalauja didesnės darbuotojų kompetencijos ir dėmesio, negu jie gali suteikti, nepažeisdami kitų mokinių interesų;
   4. mokinio liga kelia pavojų kitų mokinių ir darbuotojų sveikatai.
5. Progimnazijoje turi būti mokinių tėvų (globėjų, rūpintojų) arba jų raštiškai įgaliotų atstovų sąrašai su adresais ir telefonų numeriais, kurie saugomi grupėse/klasėse ir Progimnazijos raštinėje. Už nuolatinį šių sąrašų papildymą, atvykus naujam mokiniui, arba pasikeitus tėvų (globėjų, rūpintojų) arba jų raštiškai įgaliotų atstovų kontaktiniams duomenims, atsakingi klasių auklėtojai.

**III SKYRIUS**

**BAIGIAMOSIOS NUOSTATOS**

1. Už sklandų veiksmų mokiniui susirgus ar patyrus traumą Progimnazijoje, atsako visi Tvarkoje nurodyti darbuotojai ir mokinių tėvai (globėjai, rūpintojai).
2. Darbuotojai, dalyvaujantys šios Tvarkos įgyvendinime, privalo užtikrinti mokinio asmens ir sveikatos duomenų konfidencialumą, naudoti šiuos duomenis tiek, kiek reikalinga mokinio teisei būti sveikam užtikrinti, tačiau nepažeidžiant jo teisės į privatų gyvenimą, asmens neliečiamybę, privalo neatskleisti, neperduoti ir nesudaryti sąlygų susipažinti su šiais duomenimis nė vienam asmeniui, kuris neturi teisės jais naudotis, ir saugoti konfidencialumą perėjus dirbti į kitas pareigas ar pasibaigus darbo santykiams.

\_\_\_\_\_\_\_\_\_\_\_\_\_\_\_\_\_\_\_\_